b'\n_START_ARTICLE_\nHenrik Ibsen\n_START_SECTION_\n\xc5\xbdivljenjepis\n_START_PARAGRAPH_\nHenrik Ibsen je bil potomec najimenitnej\xc5\xa1ih in najstarej\xc5\xa1ih norve\xc5\xa1kih dru\xc5\xbein, med njimi tudi dru\xc5\xbeine Paus. Njegov o\xc4\x8de, Knud Ibsen, je bil premo\xc5\xbeen trgovec, ki pa je obubo\xc5\xbeal, ko je bilo Henriku osem let. Dru\xc5\xbeina se je bila vsled finan\xc4\x8dnega propada prisiljena odseliti na va\xc5\xa1ko posest Venst\xc3\xb8p, kjer je Henrik s svojimi star\xc5\xa1i in \xc5\xa1tirimi mlaj\xc5\xa1imi sorojenci \xc5\xbeivel odtrgan od me\xc5\xa1\xc4\x8danskega \xc5\xbeivljenja. Henrik je leta 1844 kot \xc5\xa1estnajstletnik nastopil v slu\xc5\xbebi lekarni\xc5\xa1kega pomo\xc4\x8dnika v Grimstadu._NEWLINE_Leta 1850 se je odselil v Oslo, kjer je delal v tovarni in se soo\xc4\x8dil z delavskim gibanjem, ki ga je vodil utopi\xc4\x8dni socialist Marcus Thrane. V tem \xc4\x8dasu je nastala njegova prva drama Catilina, ki temelji na rimski zgodovini. V starosti 20 let se je spoprijateljil z Bj\xc3\xb8rnstjernom Bj\xc3\xb8rnsonom. V Oslu je sodeloval pri izdajanju tednika Andhrimner. V tem \xc4\x8dasu se je veliko ukvarjal s staronordijsko zgodovino in narodopisjem. Leta 1851 ga je Ole Bull z gledali\xc5\xa1\xc4\x8da Norske Theater v Bergenu povabil, da je uprizarjal svoje nove drame in pri tem gledali\xc5\xa1\xc4\x8du opravljal delo malodane 6 let. Leta 1852 se je podal na potovanje v K\xc3\xb8benhavn in Dresden, da bi preu\xc4\x8dil tamkaj\xc5\xa1nje razmere v gledali\xc5\xa1\xc4\x8du._NEWLINE_Leta 1857 je Ibsen prevzel vodstvo v oselskem gledali\xc5\xa1\xc4\x8du Kristiania Norske Theater. 18. julija 1858 se je o\xc5\xbeenil s Suzannah Thoresen in z njo imel sina. Po ste\xc4\x8daju gledali\xc5\xa1\xc4\x8da, kjer je slu\xc5\xbeboval kot vodja, je zapustil Norve\xc5\xa1ko, prejel \xc5\xa1tipendijo in prostovoljno \xc5\xbeivel 27 let v inozemstvu: sprva v Rimu v Italiji, nato v nem\xc5\xa1kih mestih Dresden in M\xc3\xbcnchen. Najpomembnej\xc5\xa1e drame je napisal ravno v tem obdobju. V domovino se je vrnil \xc5\xa1ele leta 1891._NEWLINE_Leta 1900 ga je prvi\xc4\x8d zadela kap, prihodnje leto pa je zaradi vnovi\xc4\x8dne kapi ostal hrom v polovici telesa. 23. maja 1906 je umrl v svojem stanovanju v Kristianii.'